Il-Briefing - Seduta Plenarja 4-7.09.06 (Strasburgu)

L-aġenda ta' din is-seduta plenarja nbidlet konsiderevolment.

Il-MPE ser jiddiskutu, fost oħrajn, il-Lvant Nofsani, ir-relazzjonijiet bejn l-UE u ċ-Ċina, id-diżastri kkawżati minn nirien u għargħar, u l-użu tad-dejta fir-rekords ta' l-ismijiet tal-passiġġieri għall-prevenzjoni tat-terroriżmu.

Il-Parlament għandu jadotta wkoll rapporti dwar l-ispejjeż ta' l-interpretazzjoni fl-istituzzjonijiet u l-Mudell Soċjali Ewropew.

Il-President tal-Finlandja ser tindirizza lill-MPE matul seduta solenni.

Wara l-ftuħ tas-seduta plenarja, il-MPE ser jiddiskutu żewġ rapporti mħejjin fi ħdan il-Kumitat għat-Trasport.

Ir-rapport imħejji minn Karin Riis-Jørgensen (ALDE, DK) japprova l-abbozz tal-Kummissjoni sabiex fi żmien għaxar snin, it-taxxi fuq ir-reġistrazzjoni tal-karozzi fl-UE jinbidlu b'taxxi annwali għat-toroq ibbażati fuq l-ammont ta' tniġġis iġġenerat minn kull karozza.

Ir-rapport imħejji minn Luis De Grandes Pascual (EPP-ED, ES) jilqa' l-proposta tal-Kummissjoni għal pakkett finanzjarju ta' €154 miljun sabiex l-Aġenzija Ewropea għas-Sikurezza Marittima (EMSA) tkun tista' tieħu azzjoni kontra t-tniġġis ikkawżat mill-bastimenti.

Wara, il-Kummissjoni ser tagħmel dikjarazzjoni dwar in-nirien fil-foresti u l-għargħar.

Fost ir-rapporti li ser jiġu trattati nhar it-Tlieta filgħodu hemm dak imħejji minn Lissy Gröner (PES, DE) dwar il-programm ta' l-UE 'Daphne', li jfittex li jiġġieled il-vjolenza kontra t-tfal, iż-żgħażagħ u n-nisa.

Ir-rapport imħejji minn John Bowis (EPP-ED, UK) fi ħdan il-Kumitat għall-Ambjent u s-Saħħa pubblika huwa dwar il-bżonn ta' strateġija Ewropea għat-titjib tas-saħħa mentali tal-popolazzjoni.

Ir-rapport imħejji minn Alexander Stubb (EPP-ED, FI) dwar l-infiq magħmul mill-Parlament, il-Kummissjoni u l-Kunsill fuq l-interpretazzjoni matul is-sena 2003 ser jiġi vvutat mingħajr dibattitu.

F'nofsinhar, ser issir seduta solenni flimkien mal-President tar-Repubblika Finlandiża, is-Sin.

Wara nofsinhar, il-Kunsill ser jippreżenta l-Abbozz tal-Baġit għas-sena 2007.

Dan huwa l-ewwel baġit fi ħdan il-Qafas Finanzjarju multi-annwali l-ġdid li se jkopri l-perjodu sa l-2013.

Wara ser isir dibattitu dwar ir-rapport imħejji minn José Silva Peneda (EPP-ED, PT) u Prionsas De Rossa (PES, IR) dwar il-mudell soċjali Ewropew tal-ġejjieni.

Ir-rapport ifakkar li l-mudell soċjali Ewropew jirrifletti sett komuni ta' valuri, implementat b'mod differenti mill-Istati Membri.

Iżda l-Kumitat qed jisħaq li għandha ssir riforma ta' dan il-kunċett u qed jissuġġerixxi x'għandu jsir biex dan il-mudell jibqa' jeżisti.

Nhar l-Erbgħa, wara dibattitu dwar l-Albanija u dwar il-ġejjieni tal-Kosovo, il-MPE għandhom jadottaw ir-rapport imħejji minn Martine Roure (PES, FR) dwar il-protezzjoni legali ta' dejta personali pproċessata fil-qafas tal-koperazzjoni ġudizzjarja u tal-pulizija fi kwistjonijiet kriminali.

Id-dibattitu dwar dan ir-rapport kien sar matul is-seduta ta' Ġunju li għadda.

Wara nofsinhar, il-Kunsill u l-Kummissjoni ser jagħmlu dikjarazzjoni dwar is-sitwazzjoni fil-Lvant Nofsani.

Filgħaxija ser jiġi diskuss, fost oħrajn, ir-rapport imħejji minn Bastiaan Belder (IND/DEM, NL) dwar ir-relazzjonijiet bejn l-UE u ċ-Ċina.

Il-Ħamis filgħodu ser jiġi diskuss rapport imħejji minn Sophia In 't Veld (ALDE, NL) dwar in-negozjati għal ftehima ma' l-Istati Uniti ta' l-Amerika dwar l-użu tad-dejta fir-rekords ta' l-ismijiet tal-passiġġieri għall-prevenzjoni tat-terroriżmu u r-reati transnazzjonali.

Dan wara li ssir dikjarazzjoni mill-Kummissjoni dwar id-dejta personali tal-passiġġieri.

Wara ser jiġi wkoll diskuss rapport imħejji minn Nikolaos Sifunakis (PES, EL) fi ħdan il-Kumitat għall-Kultura u l-Edukazzjoni dwar il-ħarsien tal-wirt naturali, arkitettoniku u kulturali f'reġjuni rurali u fi gżejjer.

Ir-rapport jenfasizza n-natura speċifika u l-importanza tal-wirt kulturali naturali u arkitettoniku ta' l-Ewropa, waqt li jimmarka l-isfidi li jistgħu jinħolqu f'dawn iż-żoni.

Ir-rapport imħejji minn Camiel Eurlings (PPE, NL) dwar il-progress tat-Turkija lejn l-adeżjoni ma' l-Unjoni Ewropea mhuwiex ser jiġi diskuss matul is-seduta plenarja għaliex għadu ma kienx adottat mill-Membri fi ħdan il-Kumitat għall-Affarijiet Barranin.

Dan il-vot fi ħdan il-Kumitat ser jittieħed nhar it-Tnejn 4 ta' Settembru.

Barra minn hekk, il-Prim Ministru tal-Bulgarija, Sergei Stanishev, għandu jiltaqa' mal-Konferenza tal-Presidenti f'laqgħa straordinarja nhar it-Tlieta wara nofsinhar.

NOTA: Kull nhar ta' Ġimgħa qabel is-seduta plenarja ssir konferenza stampa fil-11 ta' filgħodu, kif ukoll fl-ewwel ġurnata tas-seduta plenarja fl-4.30 ta' wara nofs in-nhar.

-//EP//TEXT IM-PRESS 20060706BRI09653 FULL-TEXT DOC XML V0//MT

Politika soċjali

Il-Mudell Soċjali Ewropew tal-futur

Il-Membri tal-Parlament Ewropew ser jiddiskutu rapport imħejji minn José Silva Peneda (EPP-ED, PT) u Prionsas De Rossa (PES, IR) fi ħdan il-Kumitat għall-Impjiegi u l-Affarijiet Soċjali, dwar il-mudell soċjali Ewropew tal-futur.

Il-mudell soċjali Ewropew "jirrifletti sett komuni ta' valuri, imsejjes fuq il- preservazzjoni tal-paċi, il-ġustizzja soċjali, l-ugwaljanza, is-solidarjeta', il-promozzjoni tal-ħelsien u tad-demokrazija, u r-rispett għad-drittijiet tal-bniedem".

Skond il-Membri fil-Kumitat, "fl-aħħar 60 sena, is-sett ta' valuri komuni rifless fil-mudell soċjali Ewropew ippermetta lill-UE li kienet qed tikber biex issir b'suċċess żona ta' prosperita' ekonomika u ġustizzja soċjali ikbar".

Huma jsostnu li l-politiki soċjali, meta mfassla kif xieraq, "m'għandhomx jitqiesu bħala spiża iżda, minflok, bħala fattur pożittiv fit-tkabbir ekonomiku ta' l-UE".

Minkejja li l-Istati Membri ta' l-Unjoni għandhom sistemi soċjali differenti, u implimentaw dawn il-valuri b'modi differenti, kollha jimmiraw biex jiksbu bilanċ "imsejjes fuq interdipendenza attiva bejn it-tkabbir ekonomiku u s-solidarjeta' soċjali, u dan jidher fil-mudell soċjali Ewropew bħala unita' ta' valuri b'varjeta' ta' sistemi".

Il-Membri qegħdin jisħqu dwar il-bżonn li "jiġu ppriservati u msaħħa l-valuri assoċjati mal-mudell soċjali Ewropew … u l-istandards soċjali għolja diġa' milħuqa".

Dawn l-valuri jinkludu l-ugwaljanza, is-solidarjeta', id-drittijiet u r-responsabilitajiet individwali, li ma ssirx diskriminazzjoni u l-aċċess għal servizzi pubbliċi ta' kwalita' għolja.

Huma konvinti li hemm bżonn ta' riforma urġenti tas-sistemi ekonomiċi u soċjali "fejn dawn ma jissodisfawx il-kriterji ta' l-effiċjenza u ta' l-iżvilupp soċjalment sostenibbli, u fejn m'humiex adegwati biex jindirizzaw l-isfidi tal-bidla demografika, tal-globalizzazzjoni u tar-rivoluzzjoni ta' l-Informatika".

Barra minn hekk, hemm bżonn li jiġġedded l-impenn ta' l-UE għal Ewropa soċjali biex iċ-ċittadini jerġa' jkollhom fiduċja fil-proġett ta' l-UE, li jipprovdi x-xogħol, it-tkabbir u l-prosperita'.

Skond il-Kumitat, għalkemm x-xogħol u l-politika soċjali jibqgħu sostanzjalment fil-kompetenza nazzjonali, l-UE għandha toħloq qafas ekonomiku u soċjali li jippermetti lill-Istati Membri jimplimentaw ir-riformi kif meħtieġ fil-livell nazzjonali, skond iċ-ċirkustanzi ekonomiċi, soċjali u politiċi individwali tagħhom.

Barra minn hekk, il-Kummissjoni hi mitluba tieħu aktar inizjattivi sabiex tikseb l-implimentazzjoni sħiħa tas-suq intern waqt li jiġi żgurat li ma jitnaqqsux l-kundizzjonijiet soċjali, tal-konsumatur jew ambjentali.

Il-Kummissjoni għandha wkoll tinkorpora d-dimensjonijiet soċjali fl-analiżi tagħha dwar l-impatti skond il-klawżola soċjali ta' l-abbozz tat-Trattat Kostituzzjonali.

Il-Kumitat jagħraf ukoll il-vantaġġi tas-sistemi ta' 'flessigurtà' li l-Istati Membri għandhom jadottaw, għaliex dawn huma "mezz biex jippromwovu r-rikonċiljazzjoni tal-kunċetti tal-bilanċ bejn ix-xogħol u l-ħajja u taċ-ċiklu tax-xogħol u tal-ħajja".

Ir-rapporteur jispjega li kunċett tal-flessigurtà jfisser strateġija sabiex tiġi żviluppata aktar flessibilita' fis-suq tax-xogħol, ssir modernizzazzjoni ta' l-organizzazzjoni tax-xogħol u tar-relazzjonijiet industrijali, waqt li tkun żgurata s-sigurta' u l-ħarsien soċjali ta' l-impjegati, jinstab bilanċ bejn ix-xogħol u l-ħajja, jingħataw taħriġ mill-ġdid u opportunitajiet ta' tagħlim tul il-ħajja.

Peress li ħafna Stati Membri għadhom 'il bogħod milli jilħqu l-objettivi ta' l-Istrateġija ta' Liżbona, dawn huma mistiedna biex jieħdu azzjoni fir-rigward tal-miri għax-xogħol, speċjalment dak tan-nisa u taż-żgħażagħ, ta' l-investiment fir-riċerka u l-iżvilupp, tas-servizzi fejn jieħdu ħsieb it-tfal u tat-tagħlim tul il-ħajja kollha.

L-Istati Membri huma wkoll mistiedna biex iwettqu riformi bil-għan li jiżguraw "is-sostenibilita' finanzjarja tas-sistemi soċjali nazzjonali, mingħajr ħsara għad-drittijiet miksuba, għall-appoġġ reċiproku u għas-solidarjeta' bejn il-ġenerazzjonijiet".

Barra minn hekk, għandhom itejbu l-koordinazzjoni tal-politiki tagħhom dwar it-taxxi bil-ħsieb li tiġi evitata l-kompetizzjoni f'dan il-qasam li tagħmel il-ħsara, sabiex ikun hemm garanzija ta' finanzjament sostenibbli għall-ħarsien soċjali u sabiex il-politika dwar it-taxxi ssir aktar favorevoli għax-xogħol.

Il-fondi ta' l-UE bħall-Fondi Strutturali Ewropej, għandhom jintużaw b'mod aktar effiċjenti sabiex jikkofinanzjaw ir-riformi nazzjonali.

Il-Membri qegħdin jisħqu wkoll li biex tkun suċċess, kwalunkwe riforma tas-sistemi soċjali għandha tinvolvi lil dawk kollha li għandhom interess fil-qasam, b'mod partikulari l-imsieħba soċjali.

José Albino SILVA PENEDA EPP-ED PT Rapporteurs Proinsias DE ROSSA PSE IE A6-0238/2006 Rapport dwar mudell soċjali Ewropew għall-ġejjieni Proċedura: Inizjattiva Dibattitu: 5.09.06

-//EP//TEXT IM-PRESS 20060706BRI09653 FULL-TEXT DOC XML V0//MT

Inqas taxxi fuq karozzi li jniġġsu inqas

Fi żmien għaxar snin, it-taxxi fuq ir-reġistrazzjoni tal-karozzi huma mistennija jinbidlu b'taxxi annwali għat-toroq fuq bażi komuni għall-Unjoni Ewropea kollha.

Dawn it-taxxi se jkunu jiddependu fuq l-ammont ta' tniġġis iġġenerat minn kull karozza.

Aktar ma l-karozza tkun tniġġes aktar ser ikunu għoljin it-taxxi.

B'hekk ikun hemm inċentiv biex jinxtraw karozzi "nodfa".

Il-Parlament ser jiddiskuti rapport dwar dawn il-miżuri l-ġodda proposti mill-Kummissjoni matul is-seduta plenarja li jmiss.

Fi ħdan l-UE, it-tnaqqis fit-taxxi fuq il-karozzi sejjer jiddependi dejjem aktar fuq l-ammont ta' tniġġis iġġenerat mill-karozza.

L-għan ta' dawn it-taxxi ambjentali huwa li jibdlu l-imġiba tas-sewwieqa tal-karozzi b'tali mod li huma jqisu t-tniġġis tal-karozza bħala parti mill-ispiża tat-tħaddim tal-karozza.

Aktar ma l-karozza tirrispetta l-ambjent, inqas ikollha taxxi fuqha.

Il-Kumitat għall-Affarijiet Ekonomiċi u Monetarji ser jippreżenta rapport imħejji minn Karin RIIS-JØRGENSEN (ALDE, DK) li japprova l-abbozz tal-Kummissjoni.

Madankollu, il-Membri fil-Kumitat jixtiequ li jsir pass ieħor: skond huma, għandhom jitqiesu tipi oħra ta' tniġġis u mhux biss l-emmissjoni ta' CO2, hekk kif kienet ipproponiet il-Kummissjoni.

Ħlas għall-użu u mhux għar-reġistrazzjoni

Min jixtri jew juża karozza nadifa għandu jħallas inqas.

Barra minn hekk, minħabba s-suq intern, kulħadd jista' jixtri karozza minn liema Stat Membru jrid.

Għalkemm bl-ewro, huwa aktar faċli minn qatt qabel li wieħed iqabbel il-prezzijiet tal-karozzi bejn pajjiż u ieħor, il-fatt li l-25 Stat Membru kollha għandhom sistema ta' tassazzjoni differenti, ifisser li l-affarijiet ma jibqgħux daqshekk sempliċi.

Fil-fatt, it-taxxa li għandha titħallas meta karozza titpoġġa fit-triq tista' tvarja minn 0% għal 180%, skond il-pajjiż, u jista' jiġri li dak li jkun imur lura f'pajjiżu wara li jkun xtara karozza minn Stat Membru ieħor u jinduna li jkollu jħallas taxxa oħra sabiex ikun jista' juża din il-karozza f'pajjiżu.

L-abbozz appoġġjat mill-Parlament se jirrevoka din it-taxxa ta' reġistrazzjoni fi żmien għaxar snin.

Għalhekk, ix-xiri ta' karozza mhux se jibqa jiġi intaxxat, iżda l-użu tagħha biss.

Dan jirrappreżenta t-tmiem ta' tassazzjoni doppja: minn issa 'l quddiem, min jixtri karozza ser ikollu jħallas biss it-taxxa tat-triq annwali fejn il-karozza tkun reġistrata.

Karozzi irħas?

Dawn il-miżuri l-ġodda għandhom jgħinu lill-fabbrikanti għaliex mhux ser jibda jkollhom iqisu kriterji tekniċi differenti skond is-sistemi ta' tassazzjoni nazzjonali.

Il-kummerċ f'suq li m'huwiex maqsum kif inhu llum għandu jsir aktar faċli u dan għandu jwassal għal tnaqqis fil-prezz tal-karozzi.

Il-konsumaturi sejrin jirbħu, l-Istati ma jitilfux

Il-Kumitat insista li ssir definizzjoni ċara taż-żmien meħtieġ sabiex jiġu introdotti dawn il-bidliet.

Dan għandu jieħu 10 snin.

Huma lkoll favorevoli li matul dan il-perjodu tranżitorju tiġi implimentata kemm jista' jkun malajr sistema ta' rimborż li biha, il-konsumaturi jiffrankaw din it-tassazzjoni doppja.

Fl-aħħar, sabiex jakkomodaw lill-Istati Membri li m'humiex ħerqana li jnaqqsu d-dħul tagħhom, il-MPE qablu fuq il-prinċipju tan-newtralita' tal-baġit: is-sostituzzjoni tat-taxxa ta' reġistrazzjoni bit-taxxa tat-triq annwali m'hijiex se tnaqqas l-ammonti dovuti għall-baġits nazzjonali.

Peress li din il-proċedura tirrikjedi biss konsultazzjoni mal-Parlament, huwa l-Kunsill li għandu l-aħħar kelma fuq it-test finali, li għandu jkun adottat b'vot unanimu minn dan ta' l-aħħar.

Rapporteur Karin RIIS-JØRGENSEN ALDE DK A6-0240/2006 Rapport dwar it-taxxi fuq il-vetturi li jniġġsu inqas Proċedura: Konsultazzjoni Dibattitu: 4.09.06

-//EP//TEXT IM-PRESS 20060706BRI09653 FULL-TEXT DOC XML V0//MT

€ 154 miljun kontra t-tniġġis marittimu

Il-MPE għandhom jadottaw rapport li jilqa' l-proposta tal-Kummissjoni għal pakkett finanzjarju ta' €154 miljun biex l-Aġenzija Ewropea għas-Sikurezza Marittima (EMSA) tkun tista' tieħu azzjoni kontra t-tniġġis ikkawżat mill-bastimenti.

Dan għandu japplika għall-perjodu 2007-2013.

Permezz ta' dawn il-fondi, l-EMSA għandha tkun tista' tipprovdi l-Istati Membri b'bastimenti speċjali kontra t-tniġġis sabiex dawn ikunu jistgħu jirkupraw iż-żejt minn fuq il-baħar.

Barra minn hekk, l-EMSA għandha tiżviluppa sistema fejn it-tniġġis jiġi skopert malajr permezz ta' immaġni tas-satellita.

Skond il-Kumitat, għandha tingħata attenzjoni partikolari għal dawk iż-żoni miqjusa bħala l-iktar vulnerabbli.

Ir-reġjuni li għandhom prijorita' huma l-Baħar Baltiku, il-mogħdijiet mill-Punent għall-Kanal Ingliż, il-kosta ta' l-Atlantiku u l-Mediterran, b'mod partikolari ż-żona tul ir-rotta kummerċjali tat-tankers mill-Baħar l-Iswed.

Fil-qasam ta' l-irkupru taż-żejt, għandha tiġi pprovduta għajnuna supplimentari minn bastimenti kummerċjali b'tagħmir apposta u li jkunu firmatarji ta' kuntratt għal dan l-iskop.

Dawn il-bastimenti għandhom ikunu lesti li jintervjenu malli dan ikun meħtieġ minn Stat Membru.

L-EMSA għażlet sistema ta' kiri fit-tul ta' bastimenti kummerċjali li jkunu jistgħu jiġu adattati għal skopijiet ta' reazzjoni għat-tniġġis miż-żejt.

Is-servizz ta' immaġni tas-satellita għandhom jikkomplimentaw l-attivitajiet ta' l-Istati Membri u tal-Kummissjoni kontra r-rimi illegali u t-tixrid ta' żejt aċċidentali.

Ir-rapport jgħid ukoll li d-direttiva għandha tkopri kull tip ta' tniġġis mill-bastimenti, mhux biżż tniġġis miż-żejt.

Għalhekk, tniġġis ikkawżat minn sustanzi perikolużi u noċivi wkoll jaqgħu taħt l-ambitu tad-direttiva.

Ir-rapport kien imħejji minn Luis DE GRANDES PASCUAL (EPP-ED, ES) fi ħdan il-Kumitat għat-Trasport.

Rapporteur Luis DE GRANDES PASCUAL EPP-ED ES A6-0184/2006 Rapport dwar it-tehid ta' azzjoni minn naħa ta' l-Aġenzija Ewropea għas-Sikurezza Marittima (EMSA) Proċedura: Kodeċiżjoni (I) Dibattitu: 4.09.06

Ġustizzja u Intern

In-negozjati ma' l-Istati Uniti dwar il-ftehim fuq id-dejta tal-passiġġieri

Għalkemm għadu mhuwiex ikkonfermat, jista' jkun li jsir dibattitu dwar in-negozjati għal ftehim ma' l-Istati Uniti ta' l-Amerika dwar l-użu tad-dejta fir-rekords ta' l-ismijiet tal-passiġġieri għall-prevenzjoni tat-terroriżmu u r-reati transnazzjonali, inluża l-kriminalità organizzata.

Fost affarijiet oħra, il-Kumitat għal-Libertajiet Ċivili qed jipproponi li 'l quddiem, id-deċiżjonijiet f'dan il-qasam jibdew jittieħdu permezz ta' maġġoranza kwalifikata u b'mod konġunt mal-Parlament.

Il-MPE fil-Kumitat jridu li l-Parlament ikollu status ta' osservatur matul in-negozjati għall-ftehim il-ġdid ta' l-UE ma' l-Istati Uniti dwar it-trasferiment tad-dejta personali minn linji ta' l-ajru li jkunu se jtiru lejn l-Amerka.

Barra dan, skond il-Kumitat, il-ftehim għandu jiskadi f'Novembru 2007.

Wara, il-MPE jridu li l-Parlament ikollu dritt sħiħ ta' deċiżjoni konġunta fuq ftehim futur dwar rekords ta' l-ismijiet tal-passiġġieri ( passenger name records - PNR ).

Wara d-deċiżjoni tal-Qorti Ewropea tal-Ġustizzja biex mit-30 ta' Settembru 2006 jiġi annullat l-ftehim eżistenti dwar il-PNR, il-Kumitat qed jirrikkmanda li jintlaħaq ftehim ieħor ma' l-Istati Uniti qabel din id-data sabiex tiġi evitata "lakuna legali fuq livell Ewropew" fil-qasam tat-trasferiment tad-dejta tal-passiġġieri.

Il-Kumitat jaqbel mar- rapporteur Sopha In 't Veld (ALDE, NL), li qed tipproponi żewġ fażijiet ta' negozjati li permezz tagħhom l-UE għandha tilħaq ftehim internazzjonali ġdid li jkun japplika minn Ottobru 2006 sa Novembru 2007 - l-istess tul ta' żmien li kellu jibqa' japplika l-ftehim oriġinali annulat mill-Qorti.

Barra dan, il-MPE għandhom ikunu preżenti għal dawn in-negozjati bħala osservaturi.

Għandha ssir ukoll bidla fis-sistema PUSH sabiex l-uffiċjali ta' l-Istati Uniti jkollhom jibdew jitolbu id-dejta li jkollhom bżonn għal kull każ individwali minflok ma jingħataw aċċess għad- database kollha kemm hi.

Fuq tul ta' żmien medju u tul ta' żmien twil, il-MPE qed jipproponu approċċ "aktar koerenti… lejn iskambju tad-dejta tal-passiġġieri".

Sa żmien ir-reviżjoni tal-ftehim fl-2007, il-Membru jridu li l-Kunsill jagħti lill-Parlament dritt sħiħ ta' kodeċiżjoni dwar kwistjonijiet relatati mal-PNR sabiex ikun żgurat li ftehim futur jirrispetta s-salvagwardji tal-protezzjoni tad-dejta b'mod xieraq.

Biex issir din il-bidla, hemm bżonn li tintuża l-hekk imsejħa klawżola " passarelle " tat-Trattat, li tagħti dritt lill-Kunsill li jieħu deċiżjoni unanima sabiex deċiżjonijiet li jittieħdu permezz ta' unanimita' fil-Kunsill jew wara konsultazzjoni mal-Parlament, jibdew jittieħdu permezz ta' maġġoranza kwalifikata u b'mod konġunt mal-Parlament.

Il-Kumitat qed jipproponi wkoll li din is-sena jsir djalogu bejn membri parlamentari mill-UE, l-Istati Uniti, il-Kanada u l-Awstralja bħala preparazzjoni għar-reviżjoni.

Rapporteur Sophia IN 'T VELD ALDE NL A6-0252/2006 Rapport dwar dokumenti u rekords ta' l-ismijiet tal-passiġġieri Proċedura: Inizjattiva

-//EP//TEXT IM-PRESS 20060706BRI09653 FULL-TEXT DOC XML V0//MT

Ġustizzja u Intern

Il-protezzjoni ta' dejta personali

Il-MPE għandhom jadottaw rapport imħejji minn Martine ROURE (PES, FR) dwar il-protezzjoni legali ta' dejta personali pproċessata fil-qafas tal-koperazzjoni ġudizzjarja u tal-pulizija fi kwistjonijiet kriminali (it-tielet pilastru ta' l-oqsma tal-politika ta' l-UE).

Huma jridu li t-tip ta' protezzjoni fit-tielet pilastru tkun kemm jista' jkun ta' livell għoli daqs dik fis-seħħ fi ħdan l-ewwel pilastru li jkopri l-politika ekonomika, soċjali u ambjentali.

Il-qasam tal-protezzjoni legali ta' dejta personali pproċessata fil-qafas tal-koperazzjoni ġudizzjarja u tal-pulizija fi kwistjonijiet kriminali jiddependi direttament mill-Istati Membri u ma jaqax fl-ambitu tal-liġijiet komunitarji għall-ħarsien tad-dejta li diġa' jeżistu.

Il-Membri fil-Kumitat għal-Libertajiet Ċivili pproponew iktar minn 60 emenda biex jillimitaw l-użu u l-aċċess għal dejta personali għal dawk il-każijiet fejn dan ikun tassew neċessarju u fejn ikun hemm theddid reali għas-sigurta' pubblika.

Madankollu, peress li dan ir-rapport jaqa' taħt il-proċedura ta' konsultazzjoni, dawn l-emendi ma jorbtux.

Il-proposta tal-Kummissjoni hija reazzjoni għal talba tal-Parlament, li għamel sejħa għal standards fil-qasam tal-protezzjoni tad-dejta fil-kuntest tal-koperazzjoni ġudizzjarja u tal-pulizija minn meta nħoloq dan it-tielet pilastru.

Il-ġurnata tal-lum, din il-kwistjoni hija partikolarment relevanti minħabba l-fatt li l-Qorti Ewropea tal-Ġustizzja ddeċidiet li tannula l-ftehim eżistenti bejn l-UE u l-Istati Uniti dwar it-trasferiment tar-rekords ta' l-ismijiet tal-passiġġieri (PNR).

L-adozzjoni ta' din id-deċiżjoni mill-Kunsill biex ir-regoli dwar il-protezzjoni tad-dejta jibdew japplikaw ukoll għat-tielet pilastru hija prijorita' għall-Membri għaliex din tkun taffettwa ftehim futur ma' l-Istati Uniti.

Kriterji stretti għall-ġbir u l-aċċess għad-dejta

Skond it-talba tal-Membri, il-ġbir tad-dejta u l-aċċess għal din id-dejta minn gvernijiet nazzjonali jew awtoritajiet kompetenti għandhom ikunu limitati għal każijiet fejn hemm "għan speċifiku", ikun "strettament meħtieġ, għall-għan tal-prevenzjoni, l-investigazzjoni, is-sejba jew il-prosekuzzjoni ta' reati kriminali serji", jew għall-għan "tal-prevenzjoni ta' theddid għas-sigurta' pubblika".

Barra minn hekk, l-ipproċessar tad-dejta m'għandux ikun "eċċessiv meta paragunat mar-reat inkwistjoni".

Din id-dejta personali li tkun disponibbli għal Stat Membru partikolari, tista' tiġi pproċessata ulterjorment minn oħrajn iżda biss "bil-kunsens minn qabel ta' l-awtorita' li tkun bagħtet id-dejta personali jew li qegħditha għad-dispożizzjoni".

Il-Membri fil-Kumitat iridu wkoll li l-Istati Membri jipprovdu "salvagwardji speċifiċi addizzjonali rigward dejta bijometrika u profili DNA", ħalli jkunu jistgħu jiżguraw li "il-livell ta' eżattezza… jitqies b'attenzjoni kbira u jista' jiġi kontestat mis-suġġett tad-dejta".

Huma qegħdin jitolbu wkoll li jkun hemm trattament differenti tad-dejta personali skond l-istat tal-persuna kkonċernata: id-dejta personali ta' persuni mhux suspettati m'għandhiex tiġi pproċessata "ħlief għar-raġunijiet li għalihom tkun inġabret, għal perjodu ta' żmien limitat, u bil-limitazzjonijiet adegwati rigward l-aċċess għaliha u t-trasferiment tagħha."

Trasferiment lejn pajjiżi terzi

Il-MPE huma mħassba dwar il-possibilta' li jingħata aċċess għal dejta personali lil awtoritajiet minn pajjiżi terzi f'isem il-ġlieda kontra t-terroriżmu u l-kriminalita' organizzata.

Għalhekk il-Kumitat adotta emenda li jipprojbixxi dan it-trasferiment ta' dejta lejn awtoritajiet kompetenti barra mill-UE ħlief f'każijiet fejn dan ikun previst fil-liġi "li b'mod ċar tobbligaha jew tawtorizzaha" jew fejn l-Istati Membri jistgħu jiżguraw li l-livell ta' protezzjoni li jista' jingħata mill-pajjiż terz huwa xieraq.

L-unika eċċezzjoni hija fil-każ ta' "prevenzjoni ta' periklu serju imminenti li jhedded is-sigurta' pubblika".

Il-Membri fil-Kumitat adottaw emenda oħra li tagħti d-dritt liċ-ċittadini li jiċħdu l-eżattezza ta' xi informazzjoni personali u li jagħmlu annotazzjoni ta' dan il-fatt.

Barra minn hekk, għandhom jiġu imposti sanzjonijiet kriminali fuq l-awtoritajiet f'każijiet ta' "reati li jiġu kommessi intenzjonalment jew li jirriżultaw minn negliġenza gravi".

Rapporteur Martine ROURE PSE FR A6-0192/2006 Rapport dwar il-protezzjoni ta' dejta personali pproċessata fil-qafas tal-koperazzjoni ġudizzjarja u tal-pulizija fi kwistjonijiet kriminali Proċedura: Konsultazzjoni

Vot: 6.09.06 (għad irid jiġi kkonfermat)

-//EP//TEXT IM-PRESS 20060706BRI09653 FULL-TEXT DOC XML V0//MT

Saħħa pubblika

Bżonn ta' strateġija ambizzjuża favur is-saħħa mentali

Il-MPE ser jiddiskutu rapport imħejji fi ħdan il-Kumitat għall-Ambjent u s-Saħħa pubblika dwar il-bżonn ta' strateġija Ewropea għat-titjib tas-saħħa mentali tal-popolazzjoni.

Ir-rapport ifakkar li fl-Ewropa persuna minn kull erba' jkollha mill-anqas episodju sinifikanti wieħed ta' mard mentali.

Huwa wkoll stmat li fl-Unjoni Ewropea kull sena jkun hemm 18.4 miljun persuna ta' bejn it-18 u 65 sena li jbatu minn dipressjoni qawwija.

Biex din is-sitwazzjoni tmur għall-aħjar, ir-rapport imħejji minn John Bowis (EPP-ED, UK) qiegħed jissuġġerixxi li fil-futur kull proposta mill-Kummissjoni għandha "tinvolvi sħubija u konsultazzjoni ma' dawk li kellhom esperjenzi jew li qed jgħaddu minn esperjenzi dwar problemi ta' saħħa mentali", u għandha tippromwovi netwerks fost il-membri tal-familji ta' pazjenti psikjatriċi.

Il-Membri qegħdin jagħmlu sejħa sabiex ir-rebħa fuq l-istigma li, bħala forma ta' diskriminazzjoni twassal għat-twarrib mis-soċjeta' f'kull qasam, tkun fil-qalba ta' kull strateġija futura.

Dan għandu jsir permezz ta', fost affarijiet oħra, kampanji annwali dwar kwistjonijiet ta' saħħa mentali sabiex jintgħelbu l-injoranza u l-inġustizzja.

Barra minn hekk, huma ta' l-opinjoni li għandhom jiġu żgurati drittijiet bażiċi soċjali u ċivili, bħal m'hu d-dritt għal akkomodazzjoni u għall-appoġġ ekonomiku għal dawk li ma jistgħux jaħdmu u d-dritt li l-persuna tiżżewweġ u li timmaniġġja l-affarijiet tagħha stess.

Ir-rapport qiegħed jagħmel sejħa sabiex ikun hemm approċċ multi-dixxiplinarju u bl-involviment ta' ħafna aġenziji sabiex tingħata għajnuna f'każijiet bħal meta tfal jew adolexxenti jkollhom problemi ta' mġiba jew ta' disturbi fil-prattiċi ta' l-ikel, kif ukoll meta l-ġenituri stess ikunu jsofru minn saħħa mentali ħażina jew jinżammu fit-tul f'istituzzjonijiet mentali.

Għalhekk għandha ssir aktar riċerka dwar interventi terapewtiċi u psikoloġiċi, dwar l-iżvilupp ta' mediċini aktar effettivi b'inqas effetti mhux mixtieqa, kif ukoll dwar il-fatturi li jwasslu għad-disturbi mentali u s-suwiċidju.

Skond il-Membri fil-Kumitat, għandu jkun hemm ukoll żieda fl-involviment ta' l-ikkonċernati f'kull aspett tar-riċerka fil-mard mentali.

Il-Kumitat qiegħed jagħmel appell lil min iħaddem biex jintroduċi politiki ta' "saħħa u sikurezza fuq il-post tax-xogħol" bil-ħsieb li jiġu żgurati "l-aħjar impjiegi possibbli" għas-suq tax-xogħol u għall-aħjar inklużjoni ta' nies b'disturbi mentali.

Dawn għandhom ikunu ppublikati u mmonitorjati skond il-leġiżlazzjoni eżistenti dwar saħħa u sikurezza.

Il-Membri qegħdin ukoll jitolbu li jiġi stabbilit "Grupp għall-Koordinazzjoni u l-Monitoraġġ tas-Saħħa Mentali" sabiex jiġbor informazzjoni dwar il-prassi fil-qasam tas-saħħa mentali, kif ukoll jevalwa l-adegwatezza (f'dawk li huma numri u taħriġ) tal-professjonisti u l-infrastruttura fil-kamp tas-saħħa mentali.

Il-Kumitat qiegħed jisħaq li l-Kummissjoni għandha tappoġġja r-riformi li għaddejjin fi kwalunkwe Stat Membru li kien jipprattika "l-abbuż tal-psikjatrija, l-użu tal-mediċini aktar mill-bżonn, prattiki inumani bħas-soddod f'għamla ta' gaġġa jew l-użu eċċessiv ta' ċelel ta' iżolament", partikolarment fl-Istati Membri l-ġodda.

Il-MPE qegħdin jistiednu lill-Kummissjoni sabiex tpoġġi r-riforma tal-psikjatrija fuq l-aġenda tan-negozjati għas-sħubija ma' l-UE.

Rapporteur John BOWIS EPP-ED GB A6-0249/2006 Rapport dwar it-titjib tas-saħħa mentali tal-popolazzjoni.

Lejn strateġija għall-Unjoni Ewropea dwar is-saħħa mentali Proċedura: Inizjattiva Dibattitu: 5.09.06

-//EP//TEXT IM-PRESS 20060706BRI09653 FULL-TEXT DOC XML V0//MT

Il-ħarsien tal-wirt naturali, arkitettoniku u kulturali f'reġjuni rurali u gżejjer

Il-Parlament ser jikkunsidra rapport imħejji minn Nikolaos Sifunakis (PES, EL) fi ħdan il-Kumitat għall-Kultura u l-Edukazzjoni dwar il-ħarsien tal-wirt naturali, arkitettoniku u kulturali f'reġjuni rurali u fi gżejjer.

Ir-rapport jenfasizza n-natura speċifika u l-importanza tal-wirt kulturali naturali u arkitettoniku ta' l-Ewropa, waqt li jimmarka l-isfidi li jistgħu jinħolqu f'dawn iż-żoni.

Ir- rapporteur jispjega li madwar 90% tat-territorju ta' l-Ewropa wara t-tkabbir ta' l-2004 huwa magħmul minn art għall-biedja li fiha riżervi prezzjużi ta' annimali salvaġġi u beni kulturali.

Madankollu, dan il-wirt kulturali prezzjuż qiegħed jiddgħajjef mill-progress soċjali u teknoloġiku, metodi moderni tal-biedja, l-esplojtazzjoni ekonomika mingħajr rażan, l-iżvilupp tal-bini u l-indifferenza tal-bnedmin.

Il-Kumitat qiegħed jagħmel proposti sabiex jittieħdu miżuri speċifiċi għall-ħarsien u l-iżvilupp tal-wirt naturali u arkitettoniku kulturali ta' l-Ewropa, b'mod partikulari f'żoni rurali u gżejjer u f'komunitajiet tradizzjonali żgħar.

Dawn il-miżuri jinkludu: stħarriġ sistematiku tal-wirt kulturali f'żoni rurali u gżejjer; tfassil ta' qafas leġiżlattiv biex il-wirt jiġi kkonservat; iffinanzjar għar-restawr ta' monumenti lokali u t-tkomplija ta' metodi tradizzjonali tal-biedja; miżuri komprensivi għar-restawr ta' l-arranġamenti arkitettoniċi oriġinali ta' komunitajiet tradizzjonali; taħriġ ta' professjonisti involuti fl-użu u fil-ġestjoni ta' l-ispazju, ta' l-arkitettura, tar-restawr ta' bini u attivitajiet relatati ta' kif għandha tiġi kkonservata l-kwalita' speċifika tal-wirt waqt li jintlaħqu l-ħtiġijiet tal-ġurnata tal-lum.

Ir-rapporteur ikompli jispjega li meta wieħed iqis l-iffinanzjar mhux adegwat immirat lejn programmi kulturali tal-Komunita', għandhom jinstabu approprjazzjonijiet addizzjonali minn strumenti Komunitarji oħrajn biex jiġi protett il-wirt kulturali.

Għalhekk il-wirt kulturali għandu jiġi integrat b'mod sħiħ fil-politiki u l-istrumenti finanzjarji ta' l-Unjoni Ewropea, inklużi l-politika agrikola komuni (permezz tal-programm LEADER), il-politika ta' koeżjoni (permezz tal-programmi URBAN II u INTERREG II), kif ukoll il-programm Kultura 2007.

Ir-rapport jisħaq li għandu jkun hemm ukoll koperazzjoni mal-Kunsill ta' l-Ewropa waqt li tkun introdotta Sena Ewropea għall-Wirt Kulturali bl-għan li titqajjem kuxjenza fost iċ-ċittadini Ewropej ta' l-importanza tal-promozzjoni tal-wirt kulturali tagħhom.

Rapporteur Nikolaos SIFUNAKIS PSE GR A6-0260/2006 Report dwar il-ħarsien tal-wirt naturali, arkitettoniku u kulturali f'reġjuni rurali u gżejjer Proċedura: Inizjattiva Dibattitu: 7.09.06

Drittijiet tan-nisa/Opportunitajiet indaqs

Il-Programm Daphne għandu jkun indipendenti

Skond il-Kumitat għad-Drittijiet tan-Nisa, il-programm ta' l-UE Daphne, li jfittex li jiġġieled il-vjolenza kontra t-tfal, iż-żgħażagħ u n-nisa, kien suċċess.

Huma ta' l-opinjoni li ħidma li ssir fi ħdan dan il-programm m'għandhiex tingħaqad ma' sforzi għall-prevenzjoni ta' l-abbuż tad-droga, hekk kif kien oriġinarjament propost mill-Kummissjoni.

Huma jridu wkoll li l-programm jappoġġa 'Sena Ewropea kontra l-vjolenza kontra n-nisa'.

Il-Kummissjoni kienet oriġinarjament ipproponiet li jkun mniedi programm ġdid bl-isem 'Il-ġlieda kontra l-vjolenza (Daphne) u l-prevenzjoni mid-droga u l-informazzjoni dwarha'.

Iżda f'Mejju li għadda, il-Kumitat għad-Drittijiet tan-Nisa adotta tar-rapport imħejji minn Lissy Gröner (PES, DE) li jagħmel sejħa sabiex dan il-programm jinqasam fi tnejn separati.

Skond il-Membri fil-Kumitat hemm differenzi importanti bejn dawn iż-żewġ kwistjonijiet.

Il-pjanijiet ta' ħidma kontra l-vjolenza m'għandhomx jikkonstitwixxu programm ġdid iżda t-tielet fażi tal-programm Daphne - 'Daphne III', bi proposta għal baġit ta' €115.87 miljun fuq il-perjodu bejn 2007-2013.

Sadanittant, il-Kummissjoni ħarġet proposta ġdida biex ikunu mnieda żewġ programmi differenti: il-programm speċifiku bl-isem "Il-Ġlieda kontra l-vjolenza (Daphne)" u l-programm speċifiku bl-isem "Il-Prevenzjoni tad-Droga u l-informazzjoni".

Dawn iż-żewġ programmi speċifiċi huma parti mill-Programm Ġenerali "Drittijiet Fundamentali u Ġustizzja".

Is-sena Ewropea kontra l-vjolenza kontra n-nisa

Fir-rapport oriġinali li adotta l-Kumitat, saret sejħa biex il-programm Daphne jappoġġa 'Sena Ewropea kontra l-vjolenza kontra n-nisa'.

Skond il-Membri, dan għandu jkollu l-effett li titqajjem kuxjenza u li jkun hemm skambju ta' l-aħjar prattika.

Huma qed jagħmlu sejħa sabiex is-servizz ta' helpdesk għal NGOs u organizzazzjonijiet oħra jkompli, waqt li jitwaqqaf think tank li jipprovdi linji gwida lill-Kummissjoni dwar il-kuntest soċjali, kulturali u politiku waqt l-għażla tal-proġetti.

Objettivi ċari u kredibbli

Skond il-Kumitat, hemm bżonn ta' objettivi ċari u kredibbli, per eżempju tnaqqis bin-nofs tan-numru ta' nies li jisfaw vittmi ta' vjolenza u ta' traffikar tal-persuni matul l-għaxar snin li ġejjin.

Il-programm Daphne għandu jkun miftuħ għal firxa usa' ta' NGOs, kif ukoll pajjiżi barra l-UE, b'mod partikolari dawk ta' l-Ewropa tal-Lvant, ta' l-Ażja Ċentrali, tal-AKP u tal-Mediterran.

Il-Membri fil-Kumitat qed jagħmlu sejħa sabiex il-Kummissjoni " jkollha l-għan li tiżgura l-parteċipazzjoni tal-pajjiżi kollha li l-programm hu miftuħ għalihom ".

Il-Programm Daphne kien stabbilit fl-1997 u ffinanzja iktar minn 350 proġett bħala għajnuna għal organizzazzjonijiet li jiżviluppaw miżuri u azzjonijiet għal prevenzjoni jew għal ġlieda kontra kull tip ta' vjolenza kontra t-tfal, iż-żgħażagħ u n-nisa, kif ukoll għal protezzjoni tal-vittmi u ta' gruppi f'riskju.

Ir-rapport li ser jiġi adottat matul is-seduta plenarja li jmiss qiegħed jiġi adattat biex jirrifletti t-tieni proposta tal-Kummissjoni għal żewġ programmi separati.

Rapporteur Lissy GRÖNER PSE DE A6-0193/2006 Rapport dwar il-programm Daphne Proċedura: Kodeċiżjoni (I) Dibattitu: 5.09.06 Il-proposta l-ġdida tal-Kummissjoni

-//EP//TEXT IM-PRESS 20060706BRI09653 FULL-TEXT DOC XML V0//MT

Baġit

Il-Kunsill jippreżenta l-abbozz tal-baġit 2007

Matul is-seduta plenarja li jmiss, il-Kunsill ser jippreżenta l-Abbozz tal-Baġit għas-sena 2007.

Dan huwa l-ewwel baġit fi ħdan il-Qafas Finanzjarju multi-annwali l-ġdid li se jkopri l-perjodu sa l-2013.

L-objettiv ta' dan il-baġit huwa li l-Unjoni jkollha l-possibilta' li twettaq l-għanijiet strateġiċi tagħha, jiġifieri t-tkattir tal-ġid, is-sigurta', is-solidarjeta' u l-projezzjoni esterna ta' dawn il-miri 'l barra mill-fruntieri ta' l-UE.

L-Abbozz tal-Baġit Ġenerali għall-Komunitajiet Ewropej għas-sena 2007 huwa ta':

- €125.75 biljun f'approprjazzjonijiet għall-impenji.

- €114.61 biljun f'approprjazzjonijiet għall-ħlasijiet.

L-ammont totali ta' approprjazzjonijiet għall-impenji huwa ekwivalenti għal 0.989 % tad-Dħul Gross Nazzjonali ta' l-UE27, u għal żieda ta' 3.7 % fuq il-baġit ta' l-2006.

L-ammont ta' approprjazzjonijiet għall-ħlasijiet ikunu huwa ekwivalenti għal żieda ta' 2.3 % fuq l-2006.

Il-Kunsill adotta l-abbozz tal-baġit fl-14 ta' Lulju.

Ta' min ifakkar li l-abbozz preliminari tal-baġit ( preliminary draft budget - PDB ) ippreżentat mill-Kummissjoni fit-3 ta' Mejju kien ta' € 126 776.05 miljun f'approprjazzjonijiet għall-impenji u € 116 370.06 f'approprjazzjonijiet għall-ħlasijiet.

Proċedura: Baġitarja Dibattitu: 5.09.06 Il-Baġit Online

Kontroll baġitarju

L-infiq fuq l-interpretazzjoni

Il-MPE ser jadottaw rapport li kien imħejji fi ħdan il-Kumitat għall-Kontroll tal-Baġit dwar ir-Rapport Speċjali tal-Qorti Ewropea ta' l-Awdituri dwar l-infiq magħmul mill-Parlament, il-Kummissjoni u l-Kunsill fuq l-interpretazzjoni matul is-sena 2003.

Il-Membri fil-Kumitat ifakkru li: "il-multilingwiżmu hu wieħed mill-karatteristiċi ewlenin ta' l-Unjoni Ewropea, li jenfasizza d-diversita' kulturali u lingwistika".

Permezz ta' dan ir-rapport imħejji minn Alexander Stubb (EPP-ED, FI), il-Membri qed jenfasizzaw il-fatt li dan il-multilingwiżmu jiżgura it-trattament ugwali taċ-ċittadini ta' l-UE, waqt li jiggarantixxi d-dritt li jikkomunikaw ma' l-istituzzjonijiet ta' l-Unjoni.

B'hekk ċ-ċittadini ikunu jistgħu jeżerċitaw id-dritt tagħhom ta' kontroll demokratiku.

Fl-istess ħin, il-MPE qegħdin jisħqu dwar il-fatt li "l-istituzzjonijiet jibqgħu miftuħa għaċ-ċittadini ta' l-Ewropa".

Il-Kumitat ifakkar ukoll li l-ispiża totali tas-servizzi lingwistiċi kollha ta' l-istituzzjonijiet ta' l-UE, (it-traduzzjoni u l-interpretazzjoni f'daqqa), jirrappreżentaw biss 1% tal-baġit totali ta' l-UE.

Barra minn hekk, huwa sodisfatt bil-kwalita' għolja ta' interpretazzjoni fl-istituzzjonijiet.

Madankollu, il-MPE qegħdin juru tħassib dwar il-fatt li fl-2003 madwar 16% (€ 25,900,000) ta' l-ispejjeż totali ta' interpretazzjoni kienu spejjeż għal "servizzi pprovduti iżda mhux użati u għal arranġamenti ta' stand-by ".

Barra dan, qegħdin jistiednu lit-tliet istituzzjonijiet biex itejbu l-koperazzjoni tagħhom sabiex ikunu iktar effiċjenti permezz ta' skambju ta' interpreti.

Ir-rapporteur jispjega li fl-2003 kienu pprovduti total ta' 150,000 ġurnata ta' interpretazzjoni, li minnhom il-Kunsill kellu bejn wieħed u ieħor 39%, il-Kummissjoni fi Brussell kellha 26%, il-Kummissjoni fil-Lussembrugu 4% u l-Parlament Ewropew 21%.

Skond il-kalkolu magħmul mill-Qorti ta' l-Awdituri, l-ispiża totali ta' interpretazzjoni fl-2003 kienet ta' €57,000,000 fil-Parlament Ewropew, u ta' €106,000,000 fil-Kummissjoni Ewropea, fil-Kunsill, fil-Kumitati u f'xi aġenziji.

L-ispiża medja għal kull interpretu għal ġurnata ta' interpretazzjoni kienet ta' €1,476 fil-Parlament Ewropew u €1,046 fil-Kummissjoni u l-Kunsill.

Waħda mir-raġuni għala l-ispiża ta' interpretazzjoni fil-Parlament hija ogħla hi li matul is-sessjonijiet ta' Strasburgu ma jkunux jistgħu jintużaw wisq interpreti lokali.

Rapporteur Alexander STUBB EPP-ED FI A6-0261/2006 Rapport Speċjali tal-Qorti ta' l-Awdituri Nru 5/2005 dwar l-ispiża ta' l-interpretazzjoni tal-Parlament Ewropew, tal-Kummissjoni u tal-Kunsill Proċedura: Inizjattiva Vot: 5.09.06

-//EP//TEXT IM-PRESS 20060706BRI09653 FULL-TEXT DOC XML V0//MT

Relazzjonijiet esterni

Iċ-Ċina: Il-Kumitat għall-Affarijiet Barranin jrid progress fil-qasam tad-drittijiet tal-bniedem

Il-Kumitat għall-Affarijiet Barranin hu ta' l-opinjoni li l-UE u ċ-Ċina għandhom relazzjoni kummerċjali dejjem iktar pożittiva u qiegħed jistenna li jkun hemm iktar koperazzjoni mill-qrib.

Madankollu, rapport adottat mill-Membri fil-Kumitat jikkritika l-qagħda politika kif ukoll is-sitwazzjoni tad-drittijiet tal-bniedem fil-pajjiż fi kwistjonijiet relatati mat-Tibet u t-Tajwan, il-piena tal-mewt u l-benesseri ta' l-annimali.

Ir-rapport imħejji minn Bastiaan Belder (IND/DEM, NL) dwar ir-relazzjonijiet bejn l-UE u ċ-Ċina jagħraf il-fatt li l-importanza tar-relazzjonijiet ekonomiċi bejn iż-żewġ partijiet qiegħda tiżdied, iżda jitkellem ukoll dwar ċertu punti ta' tħassib.

Permezz ta' dan ir-rapport, il-Membri fil-Kumitat qed jikkundannaw l-infurzar mhux organizzat ta' regolamenti kontra d- dumping , kif ukoll il-valur baxx tal-munita Ċiniża li ġie ffissat b'mod artifiċjali.

Huma qegħdin jagħmlu sejħa sabiex il-gvern Ċiniż itejjeb il-ħarsien tad-drittijiet tal-proprjeta' intellettwali b'mod konsiderevoli.

Is-sistema politika, it-Tibet, it-Tajwan u d-drittijiet tal-bniedem

Dwar il-qasam politiku, il-Kumitat irid li jkun hemm iktar pluraliżmu, modernizzazzjoni istituzzjonali, kif ukoll korp ta' imħallfin tassew independenti.

Skond il-Membri, ir-rieda u l-approvazzjoni tat-23 miljun ċittadin tat-Tajwan għandhom jiġu tassew rispettati u għandhom ikunu kkunsidrati matul in-negozjati maċ-Ċina dwar l-istat tat-Tajwan.

Barra minn hekk, kemm il-Ġappun kif ukoll iċ-Ċina għandhom jieqfu milli jieħdu kwalunkwe azzjoni li tista' tkun ta' offiża għall-memorja storika jew tas-sentimenti sensibbli ta' xulxin.

Il-Kumitat qed jirrikkmanda li l-embargo ta' l-armi ta' l-UE kontra ċ-Ċina jibqa' sakemm isir iktar progress fil-qasam tad-drittijiet tal-bniedem.

Ir-rapport qiegħed ukoll iħeġġeġ liċ-Ċina biex tabolixxi l-piena tal-mewt u juri tħassib dwar il-fatt li reċentement ġew rappurtati abbużi serji u kontinwi tad-drittijiet tal-bniedem fiż-żoni Tibetani taċ-Ċina.

Għalhekk qed issir sejħa sabiex issir liġi Ċiniża li tiggarantixxi liberta' reliġjuża ġenwina, waqt li l-gvern għandu jwaqqaf il-persekuzzjoni u l-priġunerija ta' gruppi Kristjani u ta' dawk li jipprattikaw il-Falun Gong.

Il-Kumitat huwa wkoll imħasseb dwar il-fatt li l-prattiki ta' tortura għadhom mifruxa madwar iċ-Ċina u jikkundanna l-eżistenza tal-kampijiet penali Laogai kif ukoll il-mod kif il-priġunieri jiġu trattati.

Barra minn hekk, iċ-Ċina għandha wkoll tħares il-benesseri ta' l-annimali u l-prevenzjoni tal-krudelta', speċjalment fl-industrija tal-fer.

Opinjonijiet differenti

Il-Membri Soċjalisti tal-Kumitat ivvutaw kontra dan ir-rapport għaliex kienu tal-fehma li dan jiffoka wisq fuq is-sitwazzjoni tad-drittijiet tal-bniedem fiċ-Ċina u ma jindirizzax biżżejjed aspetti oħrajn tar-relazzjoni bejn l-UE u l-pajjiż.

Għalhekk huwa mistenni li jiġu proposti emendi ġodda għall-vot matul is-seduta plenarja.

Rapporteur Bastiaan BELDER IND/DEM NL A6-0257/2006 Rapport dwar ir-relazzjonijiet bejn l-UE u ċ-Ċina Proċedura: Inizjattiva Dibattitu: 6.09.06

-//EP//TEXT IM-PRESS 20060706BRI09653 FULL-TEXT DOC XML V0//MT

Relazzjonijiet esterni

Ftehim ta' Stabbilizzazzjoni u Assoċjazzjoni ma' l-Albanija

Wara li ssir dikjarazzjoni mill-Kunsill dwar l-Albanija, il-MPE ser jiddiskutu rapport imħejji minn Toomas Hendrik Ilves (PES, EE) li jirrikmanda lill-Parlament biex jagħti l-kunsens tiegħu ghall-konklużoni tal-ftehim ta' Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa waħda, u r-Repubblika ta' l-Albanija, min-naħa l-oħra.

In-negozjati dwar dan il-ftehim kienu bdew fl-2003 sabiex jinżamm l-impetu ta' riforma politika u ekonomika fl-Albanija.

Il-ftehim jiffoka fuq kwistjonijiet li jinkludu:

- id-djalogu politiku ma' l-Albanija;

- koperazzjoni reġjonali iktar b'saħħitha, inkluż il-possibilta' li jiġu stabbiliti żoni ta' kummerċ ħieles bejn il-pajjiż fir-reġjun, kif ukoll bejn l-Albanija u l-Komunita' fi żmien għaxar snin mid-dħul fis-seħħ tal-ftehim;

- il-mobilita' libera tal-ħaddiema, il-liberta' ta' stabbiliment, tal-proviżjon tas-servizzi, u tal-moviment tal-kapital;

- l-impenn ta' l-Albanija li tqarreb il-leġiżlazzjoni tagħha lejn dik tal-Komunita' Ewropea, speċjalment fir-rigward tas-suq intern;

- il-koperazzjoni ma' l-Albanija f'oqsma differenti, inkluż il-ġustizzja, il-liberta' u s-sigurta'.

Fost il-klawżoli ġenerali tal-ftehim hemm ukoll il-klawżola tradizzjonali dwar ir-rispett tal-prinċipji demokratiċi u d-drittijiet tal-bniedem, kif ukoll klawżola ġdida dwar il-paċi u l-istabilita' internazzjonali u reġjonali, li tirrikjedi l-iżvilupp ta' relazzjonijiet tajbin bejn l-Albanija u l-ġirien tal-Balkani tagħha.

Rapporteur Toomas Hendrik ILVES PSE EE A6-0246/2006 Rapport dwar Ftehim ta' Stabbilita' u ta' Assoċjazzjoni ma' l-Albanija Proċedura: Opinjoni konformi

Istituzzjonijiet

Żjara uffiċjali tal-President tal-Finlandja Tarja Halonen

Il-President tar-Repubblika Finlandiża Tarja Halonen ser tagħmel żjara uffiċjali lill-Parlament Ewropew fi Strasburgu.

Għandha wkoll tindirizza lill-MPE f'seduta solenni nhar it-Tlieta 5 ta' Settembru f'nofsinhar.

Tarja Halonen ilha fil-kariga ta' President tal-Finlandja mill-1 ta' Marzu 2003.

Bħalissa il-Finlandja għandha wkoll il-Presidenza ta' l-Unjoni Ewropea sa l-aħħar ta' din is-sena.

Proċedura: Seduta solenni Dibattitu: 5.09.06 Il-President tar-Repubblika Finlandiża

-//EP//TEXT IM-PRESS 20060706BRI09653 FULL-TEXT DOC XML V0//MT

Approċċ Komunitarju dwar l-ittikkettar ekoloġiku tal-prodotti tas-sajd

Skond il-Kumitat għas-Sajd, it-tqegħid fis-suq ta' prodotti tas-sajd sostanzjati minn ċertifikazzjoni li l-qbid, it-trobbija, il-ġbir jew l-ipproċessar tagħhom sar skond kriterji ta' sostenibbilta' ambjentali jista' "jikkontribwixxi b'mod sinifikattiv biex kemm il-produtturi kif ukoll il-konsumaturi jappoġġjaw aktar l-objettivi tas-sajd sostenibbli".

Għalhekk, laqa' l-proposta tal-Kummissjoni li biha nediet dibattitu dwar approċċ komunitarju rigward l-ittikkettar ekoloġiku tal-prodotti tas-sajd.

Madankollu, permezz tar-rapport imħejji minn Carmen Fraga Estévez (EPP-ED, ES), il-Membri fil-Kumitat qegħdin juru dispjaċir bid-dewmin minn naħa tal-Kummissjoni, biex toħroġ din il-proposta.

Skond huma, dan wassal għall- proliferazzjoni ta' l-ittikettar ekoloġiku privat mingħajr ebda forma ta' kontroll pubbliku, u din il-ħaġa toħloq "problemi ta' kredibbilta' u konfużjoni għall-konsumaturi u l-produtturi".

Huma wkoll ta' l-opinjoni li l-varjeta' ta' skemi ta' l-ittikkettar eżistenti jżid il-kumplessita' tal-problema.

Għalhekk iridu li l-proposti futuri jkunu mfassla b'mod li ma jagħtix vantaġġ kummerċjali lil dawk li diġa' qed joperaw fis-suq.

Għalkhemm l-għan ta' din il-proposta huwa sempliċiment li jinfetaħ dibattitu, il-Kumitat mhuwiex kuntent bil-fatt li l-Kummissjoni "ftit li xejn qed tikkontribwixxi għad-dibattitu li hi stess qed tipproponi li tniedi, li issa jidher li tħalla miftuħ iżżejjed u b'nuqqas ta' riflessjoni".

Għalhekk qed iħeġġeġ lill-Kummissjoni biex fi żmien sitt xhur tfassal Komunikazzjoni "skond il-konklużjonijiet ta' dibattitu wiesa', dwar ir-rekwiżiti minimi u linji gwida li magħhom trid tkun konformi sistema komunitarja ta' ttikettar ekoloġiku għall-prodotti tas-sajd".

Il-Membri huma wkoll tal-fehma li t-tikketta "se tkun effikaċi bis-sħiħ biss jekk tkun unika u tinftiehem faċilment mill-konsumaturi, u tippermettilhom li jorjentaw l-għażla tagħhom lejn prodotti li jippreservaw is-sostenibbiltà tar-riżorsi tas-sajd".

Huma wkoll ċerti li l-użu ta' tikketti ekoloġiċi huwa "strument effettiv ħafna fil-ġlieda kontra s-sajd illegali, mhux dikjarat u mhux regolamentat, minħabba li dawn jirrikjedu dokumentazzjoni ċara ħafna li fiha jrid jintwera minn fejn hu ġej il-ħut."

Il-MPE qed jinsistu wkoll li din is-sistema għandha tkun "volontarja u tiggarantixxi ħarsien akbar ta' l-ambjent mingħajr ma tagħti lok għall-interpretazzjoni li prodott mhux ittikettat ekoloġikament huwa ta' inqas kwalita'".

Barra dan, is-sistema m'għandhiex tkun diskriminatorja u m'għandhiex toħloqx ostakli għall-kummerċ, b'mod partikulari fir-rigward ta' pajjiżi li qed jiżviluppaw.

Rapporteur Carmen FRAGA ESTÉVEZ EPP-ED ES A6-0219/2006 Rapport dwar ċertifikazzjoni u tikkettjar tal-ħut u protti tal-ħut Proċedura: Konsultazzjoni Dibattitu: 5.09.06


Ftuħ tas-seduta plenarja u punti ewlenin, 4-7 ta' Settembru 2006

Istituzzjonijiet

Il-President tal-Parlament Ewropew fetaħ is-seduta plenarja b'riferiment għal diversi avvenimenti li ġraw dan is-sajf - il-gwerra fil-Libanu, il-wasla ta' klandestini fl-Unjoni, l-attakk terroristiku fit-Turkija u l-attentat fuq il-linji ta' l-ajru.

Fost il-punti ewlenin matul din is-seduta plenarja hemm is-sitwazzjoni fil-Lvant Nofsani, iż-żamma tad-dejta tal-passiġġieri ta' l-ajru, il-Mudell Soċjali Ewropew, u taxxi fuq ir-reġistrazzjoni tal-karozzi ibbażati fuq it-tniġġis iġġenerat.

Il-gwerra fil-Libanu

Il-President Josep Borrell ħabbar li matul dan is-sajf, il-Parlament Ewropew kellu jirreaġixxi għall-avvenimenti traġiċi li seħħew fil-Libanu.

Għalhekk saret laqgħa straordinarja tal-Konferenza tal-Presidenti tal-gruppi politiċi fl-20 ta' Lujlu, fejn ġiet approvata dikjarazzjoni ċara b'talba għall-waqfien ta' l-isparar fir-reġjun.

Huwa qal li permezz ta' din id-dikjarazzjoni, il-Konferenza tal-Presidenti talbet ukoll li tiġi mibgħuta forza internazzjonali taħt l-awspiċi tal-Ġnus Magħquda.

Barra minn hekk, ġie mitlub li l-istituzzjonijiet ta' l-UE u l-Istati Membri jaġixxu u jitkellmu b'vuċi waħda, iżda, skond kif qal il-President, sfortunatament dan ma ġarax.

Qal ukoll li fl-1 ta' Awissu, wara li kompliet tiżdied il-vjolenza fuq il-pajżana, il-Konferenza tal-Presidenti għamlet laqgħa straordinarja miftuħa għall-MPE kollha.

Saret kundanna ta' dawn l-attaki mhux ġustifikati u l-Kunsill ġie mitlub għal darb'oħra biex jagħmel sejħa għall-waqfien ta' l-isparar immedjatament.

Il-President qal ukoll li fis-7 ta' Awissu, kienet ippubblikata dikjarazzjoni tal-Bureau ta' l-Assemblea Parlamentari Ewro-Mediterranja (EMPA).

Huwa ħabbar li din kienet l-ewwel darba li politikanti Ewropej u Għarab tkellmu b'vuċi waħda permezz ta' dikjarazzjoni dwar din il-kriżi.

Fl-24 ta' Awissu, l-EMPA approvat unanimament dikjarazzjoni li titlob li jkun hemm parteċipazzjoni Ewropea fil-forza għaż-żamma tal-paċi u ddeċidiet li tibgħat delegazzjoni fil-Libanu, l-Iżrael u t-Territorji Palestinjani.

Huwa ħabbar ukoll li fil-25 ta' Awissu, il-gvernijiet Ewropej iddeċiedew li jibgħatu kontinġent sinifikanti.

Huwa fakkar li din ser tkun l-ikbar missjoni militari li l-Unjoni Ewropea qatt kellha.

"Barra mir-rwol tagħna favur iż-żamma tal-paċi f'żona li hija ta' interess kbir għalina, din hija wkoll opportunita' biex nappoġġjaw diplomazija Ewropea effikaċi madwar ir-reġjun u biex tingħata ħajja ġdida il-proċess tal-paċi bejn l-Iżrael u l-Palestina."

Nhar l-Erbgħa wara nofsinhar, il-MPE ser jiddibattu s-sitwazzjoni fil-Lvant Nofsani wara dikjarazzjonijiet mill-Kunsill u l-Kummissjoni.

L-immigrazzjoni rregolari fl-Unjoni Ewropea

Il-President tkellem ukoll dwar il-wasla ta' klandestini mill-Afrika fil-kosti tal-gżejjer Kanarji u f'Lampeduża.

Huwa fakkar li mill-bidu tas-sena 'l hawn, waslu 10,000 klandestini f'Lampedusa u kważi 20,000 fil-Gżejjer Kanarji - erba' darbiet iżjed mis- sena l-oħra.

Fakkar li din il-ħaġa twassal ukoll għal mijiet ta' mwiet, waqt li ħafna drabi, dawn il-persuni ma jkunux iridu jaslu f'dawn il-pajjiżi iżda direttament fil-kontinent ta' l-Unjoni Ewropea.

"Dawn l-avvenimenti qegħdin jaffettwaw l-Unjoni kollha kemm hi, u għandhom implikazzjonijiet għall-politika dwar l-immigrazzjoni u l-iżvilupp."

Qal ukoll: "M'aħniex qegħdin niffaċċjaw emerġenza, xi ħaġa li tiġri darba fill, qegħdin niffaċċjaw problema permanenti u strutturali li ser tibqa' tikber kull sajf, sena wara l-oħra."

Għalhekk qal li l-Ewropa għandu jkollha politika biex timmaniġġja l-immigrazzjoni, li ma tkunx ibbażata biss fuq miżuri eċċezzjonali, u għandha wkoll tikkommetti ruħha għall-iżvilupp fl-Afrika.

Attakki terroristiċi

Il-President tkellem ukoll dwar l-attentat li kien ippjanat dan is-sajf kontra l-linji ta' l-ajru li jaħdmu bejn ir-Renju Unitu u l-Istati Uniti.

"Dan ifakkarna li t-theddida tat-terroriżmu għadha preżenti," għalhekk għandhom jittieħdu miżuri li jirrispettaw il-libertajiet taċ-ċittadini.

Huwa fakkar li nhar il-Ħamis, ser isir dibattitu dwar iż-żamma tad-dejta personali tal-passiġġieri ta' l-ajru u ħabbar li l-Irlanda għamlet rikors kontra d-direttiva dwar iż-żamma tad-dejta.

Huwa qal li jimminaċja l-bilanċ delikat tal-ftehim li kien intlaħaq bejn il-Kunsill u l-Parlament.

Fakkar ukoll l-attakk terroristiku li sar fit-Turkija.

Minuta silenzju

Il-President ħabbar ukoll il-mewt tal-MPE István Pálfi fil-15 ta' Lulju, membru fi ħdan il-Kumitat għall-Iżvilupp Regjonali u d-Delegazzjoni għall-Kumitat ta' Kooperazzjoni Parlamentari bejn l-UE u r-Russja, u talab minuta silenzju.

Il-Punti Ewlenin

Wara l-ftuħ tas-seduta plenarja, il-MPE ser jiddiskutu żewġ rapporti mħejjin fi ħdan il-Kumitat għat-Trasport.

Ir-rapport imħejji minn Karin Riis-Jørgensen (ALDE, DK) japprova l-abbozz tal-Kummissjoni sabiex fi żmien għaxar snin, it-taxxi fuq ir-reġistrazzjoni tal-karozzi fl-UE jinbidlu b'taxxi annwali għat-toroq ibbażati fuq l-ammont ta' tniġġis iġġenerat minn kull karozza.

Ir-rapport imħejji minn Luis De Grandes Pascual (EPP-ED, ES) jilqa' l-proposta tal-Kummissjoni għal pakkett finanzjarju ta' €154 miljun sabiex l-Aġenzija Ewropea għas-Sikurezza Marittima (EMSA) tkun tista' tieħu azzjoni kontra t-tniġġis ikkawżat mill-bastimenti.

Wara, il-Kummissjoni ser tagħmel dikjarazzjoni dwar in-nirien fil-foresti u l-għargħar.

Fost ir-rapporti li ser jiġu trattati nhar it-Tlieta filgħodu hemm dak imħejji minn Lissy Gröner (PES, DE) dwar il-programm ta' l-UE 'Daphne', li jfittex li jiġġieled il-vjolenza kontra t-tfal, iż-żgħażagħ u n-nisa.

Ir-rapport imħejji minn John Bowis (EPP-ED, UK) fi ħdan il-Kumitat għall-Ambjent u s-Saħħa pubblika huwa dwar il-bżonn ta' strateġija Ewropea għat-titjib tas-saħħa mentali tal-popolazzjoni.

Ir-rapport imħejji minn Alexander Stubb (EPP-ED, FI) dwar l-infiq magħmul mill-Parlament, il-Kummissjoni u l-Kunsill fuq l-interpretazzjoni matul is-sena 2003 ser jiġi vvutat mingħajr dibattitu.

F'nofsinhar, ser issir seduta solenni flimkien mal-President tar-Repubblika Finlandiża, is-Sin.

Wara nofsinhar, il-Kunsill ser jippreżenta l-Abbozz tal-Baġit għas-sena 2007.

Dan huwa l-ewwel baġit fi ħdan il-Qafas Finanzjarju multi-annwali l-ġdid li se jkopri l-perjodu sa l-2013.

Wara ser isir dibattitu dwar ir-rapport imħejji minn José Silva Peneda (EPP-ED, PT) u Prionsas De Rossa (PES, IR) dwar il-mudell soċjali Ewropew tal-ġejjieni.

Ir-rapport ifakkar li l-mudell soċjali Ewropew jirrifletti sett komuni ta' valuri, implementat b'mod differenti mill-Istati Membri.

Iżda l-Kumitat qed jisħaq li għandha ssir riforma ta' dan il-kunċett u qed jissuġġerixxi x'għandu jsir biex dan il-mudell jibqa' jeżisti.

Nhar l-Erbgħa, wara dibattitu dwar l-Albanija u dwar il-ġejjieni tal-Kosovo, il-MPE għandhom jadottaw ir-rapport imħejji minn Martine Roure (PES, FR) dwar il-protezzjoni legali ta' dejta personali pproċessata fil-qafas tal-koperazzjoni ġudizzjarja u tal-pulizija fi kwistjonijiet kriminali.

Id-dibattitu dwar dan ir-rapport kien sar matul is-seduta ta' Ġunju li għadda.

Wara nofsinhar, il-Kunsill u l-Kummissjoni ser jagħmlu dikjarazzjoni dwar is-sitwazzjoni fil-Lvant Nofsani.

Filgħaxija ser jiġi diskuss, fost oħrajn, ir-rapport imħejji minn Bastiaan Belder (IND/DEM, NL) dwar ir-relazzjonijiet bejn l-UE u ċ-Ċina.

Il-Ħamis filgħodu ser jiġi diskuss rapport imħejji minn Sophia In 't Veld (ALDE, NL) dwar in-negozjati għal ftehima ma' l-Istati Uniti ta' l-Amerika dwar l-użu tad-dejta fir-rekords ta' l-ismijiet tal-passiġġieri għall-prevenzjoni tat-terroriżmu u r-reati transnazzjonali.

Dan wara li ssir dikjarazzjoni mill-Kummissjoni dwar id-dejta personali tal-passiġġieri.

Wara ser jiġi wkoll diskuss rapport imħejji minn Nikolaos Sifunakis (PES, EL) fi ħdan il-Kumitat għall-Kultura u l-Edukazzjoni dwar il-ħarsien tal-wirt naturali, arkitettoniku u kulturali f'reġjuni rurali u fi gżejjer.

Ir-rapport jenfasizza n-natura speċifika u l-importanza tal-wirt kulturali naturali u arkitettoniku ta' l-Ewropa, waqt li jimmarka l-isfidi li jistgħu jinħolqu f'dawn iż-żoni.

Ir-rapport imħejji minn Camiel Eurlings (PPE, NL) dwar il-progress tat-Turkija lejn l-adeżjoni ma' l-Unjoni Ewropea mhuwiex ser jiġi diskuss matul is-seduta plenarja għaliex għadu ma kienx adottat mill-Membri fi ħdan il-Kumitat għall-Affarijiet Barranin.

Dan il-vot fi ħdan il-Kumitat ser jittieħed nhar it-Tnejn 4 ta' Settembru.

Barra minn hekk, il-Prim Ministru tal-Bulgarija, Sergei Stanishev, għandu jiltaqa' mal-Konferenza tal-Presidenti f'laqgħa straordinarja nhar it-Tlieta wara nofsinhar.

/omk/sipade3?PROG=AGENDA&REF=2006-09&QUERY=ALL-SIT&NAV=S&L=MT&LEVEL=0&SAME_LEVEL=1


Taxxi relatati mal-karozzi: mhux għar-reġistrazzjoni iżda skond kemm iniġġsu

Il-PE appoġġa l-proposti sabiex it-taxxi fuq ir-reġistrazzjoni tal-karozzi jinbidlu b'taxxi annwali għat-toroq li jiddependu fuq it-tniġġis ikkawżat minn kull karozza.

Id-Deputat Soċjalista Joseph Muscat qal li din il-bidla "tneħħi x-xkiel għal suq miftuħ, traħħas il-prezz kapitali tal-karozzi filwaqt li tinkoraġġixxi konsum li jagħmel inqas ħsara lill-ambjent."

Iżda għandu jsir "appell lill-gvernijiet biex … ma jimponux taxxa doppja fil-każ ta' ċittadini li jirritornaw lura lejn pajjiżhom."

It-taxxa li għandha titħallas meta karozza titpoġġa fit-triq tista' tvarja minn 0% għal 180%, skond il-pajjiż.

F'Malta, it-taxxa ta' reġistrazzjoni tvarja minn 50.5% għal 75% tal-valur tal-karozza, waqt li t-taxxa għaċ-ċirkolazzjoni titħallas kull sena.

Jista' wkoll jiġri li dak li jkun imur lura f'pajjiżu wara li jkun xtara karozza minn Stat Membru ieħor u jinduna li jkollu jħallas taxxa oħra sabiex ikun jista' juża din il-karozza f'pajjiżu.

Għalhekk, il-Kummissjoni pproponiet li fl-għaxar snin li ġejjin, it-taxxi fuq ir-reġistrazzjoni tal-karozzi jinbidlu b'taxxa annwali ta' ċirkolazzjoni, li tkun tikkorrispondi ma' l-emissjonijiet ta' CO2 tal-karozza kkonċernata.

Għalhekk, inqas ma karozza tkun tagħmel ħsara lill-ambjent, inqas taxxa jkollu jħallas il-proprjetarju tal-karozza.

Ir-rapport adottat, li kien imħejji minn Karin Riis-Jørgensen (ALDE, DK), adottat b'385 vot favur, 139 kontra u 109 astensjoni, jappoġġa l-approċċ ġenerali tal-proposta tal-Kummissjoni.

Madankollu l-Membri jridu li l-aspett ambjentali jkun iktar vast.

Għalhekk il-livell ta' taxxa għandu jkun jikkorrispondi ma' tipi oħra ta' tniġġis u mhux biss l-emmissjoni ta' CO2, kif ukoll mal-konsum tal-karburant tal-karozzi.

Sabiex jakkomodaw lill-Istati Membri li m'humiex ħerqana li jnaqqsu d-dħul tagħhom, il-MPE qablu fuq il-prinċipju tan-newtralita' tal-baġit: is-sostituzzjoni tat-taxxa ta' reġistrazzjoni bit-taxxa tat-triq annwali m'għandhiex tnaqqas l-ammonti dovuti lill-baġits nazzjonali.

Il-Membri adottaw ukoll emenda li tgħid li "fl-interess li jiġu ppreservati vetturi antiki klassiċi u qodma, m'hemm xejn f'din id-Direttiva li għandu jneħħi d-dritt ta' l-Istati Membri milli jeżentaw vetturi b'eżistenza ta' mill-inqas 20 sena mit-taxxi taċ-ċirkolazzjoni."

Peress li din il-proċedura tirrikjedi biss konsultazzjoni mal-Parlament, huwa l-Kunsill li għandu l-aħħar kelma fuq it-test finali, li għandu jkun adottat b'vot unanimu minn dan ta' l-aħħar.

Matul id-dibattitu li sar qabel il-vot, Joseph MUSCAT (PES, MT) qal:

" Ejja naffaċċjaw ir-realtà.

Għandna anomalija u l-proposta tal-Kummissjoni li hija mtejba ħafna bir-rapport u x-xogħol kbir tas-Sinjura Riis-Jørgensen hija pass fid-direzzjoni biex insolvu din il-problema.

M'għandniex suq intern fil-qasam tal-karozzi.

Dik hija l-problema.

Għadu diffiċli ħafna biex ċittadin Ewropew minn pajjiż wieħed imur jixtri karozza minn pajjiż Ewropew ieħor u joħodha lura miegħu jew magħha.

F'ħafna każijiet dan iċ-ċittadin jaffaċċja ħlasijiet projbittivi u mhux proporzjonali u proċeduri burokratiċi mill-aktar antikwati fil-forma ta' l-hekk imsejħa taxxa tar-reġistrazzjoni.

Il-proposta tal-Kummissjoni Ewropea biex it-taxxa tar-reġistrazzjoni fuq il-karozzi titneħħa u tiġi mibdula ma' sistema ta' ħlas ambjentali hija fid-direzzjoni t-tajba.

Dan għaliex tneħħi x-xkiel għal suq miftuħ, traħħas il-prezz kapitali tal-karozzi filwaqt li tinkoraġġixxi konsum li jagħmel inqas ħsara lill-ambjent.

Xorta dil-proposta għandha fejn tittejjeb aktar.

Fost l-oħrajn irridu naraw li min ikun diġà ħallas it-taxxa tar-reġistrazzjoni li jieħu rifużjoni adegwata filwaqt li rridu naraw li dawk l-aktar dgħajfa fis-soċjetà u li ma jifilħux jixtru ċertu tip ta' karozzi, li aħna qed ninkoraġġixxu, ma jiġux ikkastigati li jħallsu aktar.

Bl-istess mod ma nistgħux ngħabbu aktar lil min irid jivvjaġġa bil-fors biex ngħidu aħna jmur għax-xogħol.

Nistgħu insibu soluzzjoni raġonevoli u trasparenti biex ma jkunx hemm effetti ħżiena bħal dawn.

Mhux faċli imma nistgħu nagħmluha.

Il-pożizzjoni tal-Parlament Ewropew, li nittama li nieħdu biex titneħħa t-taxxa tar-reġistrazzjoni, se tkun qed tibgħat sinjal qawwi lill-gvernijiet tal-pajjiżi li għadhom qed jirreżistu ftehim bħal dak, fosthom il-gvern ta' pajjiżi.

Il-proposta tagħna hija waħda realistika anki għaliex hija intiża biex fuq medda raġonevoli ta' snin ma jkunx hemm effett negattiv fuq il-baġit tal-pajjiż.

Iżda sa meta jintlaħaq dal-ftehim xorta rridu nagħmlu appell lill-gvernijiet biex ikunu aktar raġonevoli speċjalment billi ma jimponux taxxa doppja fil-każ ta' ċittadini li jkunu qed jirritornaw lura lejn pajjiżhom wara mill-inqas sentejn jaħdmu f'pajjiż ieħor ta' l-Unjoni Ewropea u jsibu ruħhom iridu jħallsu għal darb'oħra taxxa fuq karozza liema taxxa jkunu diġà ħallsu f'pajjiż ieħor.

Ironikament dak li qed jiġri f'pajjiżi, f'Malta.

Qabel ma pajjiżi ssieħeb fl-Unjoni Ewropea, kien relattivament faċli li emigranti li jirritornaw lura lejn pajjiżi, u jġibu magħhom vettura, ikunu jistgħu jħallsu ammont raġunevoli ta' taxxa.

Minn sentejn 'l hawn iżda, persuni f'sitwazzjoni simili qed jintalbu jħallsu ħlas projbittiv ta' taxxa.

Bir-raġun imbagħad dawn iċ-ċittadini jistaqsuna:

'Dan x'suq intern hu?' "

Proċedura: Konsultazzjoni Dibattitu: 4.09.06

20060901IPR10225 Rapport dwar it-taxxi fuq il-vetturi li jniġġsu inqas Analiżi ta' l-impatt b'indikazzjoni ta' taxxi relatati mal-karozzi fl-Istati Membri kollha


Daphne III għall-ġlieda kontra l-vjolenza fuq it-tfal, iż-żgħażagħ u n-nisa

Drittijiet tan-nisa/Opportunitajiet indaqs

B'552 vot favur, 51 kontra u 64 astensjoni, il-Parlament adotta rapport dwar il-programm Daphne li kiseb suċċess sostanzjali fil-prevenzjoni u fil-ġlieda kontra l-vjolenza fuq in-nisa, iż-żgħażagħ u t-tfal.

Skond il-MPE, it-tielet fażi tal-programm għandha tinkludi bħala objettivi, il-ġlieda kontra l-vjolenza domestika, il-mutilazzjoni ġenitali femminili, u l-protezzjoni tal-vittmi.

Il-Membri jridu wkoll li l-baġit tal-programm ikun ta' €125 miljun.

Għall-ewwel il-Kummissjoni kienet qed tipproponi programm wieħed li jkun ikopri l-programm Daphne u programm dwar id-droga, il-prevenzjoni u l-informazzjoni.

Madankollu, f'Mejju li għadda l-Kummissjoni ppreżentat proposta modifikata skond ir-rikjesta tal-Parlament biex dawn iż-żewġ programmi jibqgħu separati.

Il-proposta għal programm komuni kienet ġiet ikkritikata minħabba l-fatt li l-programm Daphne jista' jitlef viżibilita' jekk jingħaqad ma' miżuri relatati mal-vizzju tad-droga.

Din il-proċedura leġiżlattiva waslet fl-ewwel qari tal-proċedura ta' kodeċiżjoni.

Il-Parlament għamel sejħa sabiex il-baġit għall-implimentazzjoni tal-programm Daphne jkun ta' €125 miljun għall-perjodu 2007-2013.

Dan wara li l-Kummissjoni pproponiet baġit ta' €116,85 miljun.

Attenzjoni speċjali għal gruppi vulnerabbli

Skond il-Membri tal-Parlament Ewropew, l-objettivi tal-programm Daphne għandhom jinkludu wkoll il-ġlieda kontra l-vjolenza domestika u l-mutilazzjoni ġenitali femminili, kif ukoll il-protezzjoni tal-vittmi.

Il-ħidmiet fi ħdan dan il-programm għandhom ikunu mmirati għal dawk il-gruppi speċifiċi kollha "li direttament jew indirettament għandhom x'jaqsmu mal-vjolenza fil-forom kollha tagħha u mat-traffikar tal-persuni".

Il-Membri fakkru wkoll li għandu jkun rikonoxxut li xi gruppi, b'mod partikulari nisa li jappartjenu għal gruppi ta' minoranza, nisa refuġjati, nisa emigranti, nisa li jgħixu fil-faqar f'komunitajiet rurali jew remoti, nisa f'istituzzjonijiet jew f'detenzjoni, tfal bniet, nisa lesbjani, nisa b'diżabbiltajiet, u nisa anzjani, kollha huma vulnerabbli għal vjolenza.

Miri ċari u kredibbli

Il-Parlament saħaq li jinħtieġu miri ċari u kredibbli sabiexikunu evitati u miġġielda l-forom kollha ta' vjolenza.

Il-Membri pproponew ukoll li tittwaqqaf helpline fuq livell Ewrope għal tfal li jkunu vittmi ta' vjolenza.

Il-MPE jridu wkoll li programm jinfetaħ għall-parteċipazzjoni ta' firxa usa' ta' NGOs, bħal dawk li jiġġieldu kontra l-ħtif tat-tfal u l-pedofilija, kif ukoll in-netwerk Ewropea tal-medjaturi għat-tfal ( European Network of Ombudspeople for Children - ENOC).

Huma għamlu sejħa sabiex il-Kummissjoni "timmira li tiżgura l-parteċipazzjoni tal-pajjiżi kollha li għalihom il-programm hu miftuħ," inkluż l-għaxar Stati Membri l-ġodda.

It-tielet fażi ta' Daphne

Dawn l-azzjonijiet kontra l-vjolenza m'għandhomx jaqgħu taħt programm ġdid iżda taħt it-tielet fażi tal-programm Daphne - 'Daphne III' għall-ġlieda kontra l-vjolenza, li jkopri l-perjodu 2007-2013.

Għalhekk, skond il-Parlament, Daphne III għandu jkun kontinwazzjoni taż-żewġ programmi preċedenti bl-isem 'Daphne' (2000-2003) u 'Daphne II' (2004-2008).

Peress li huwa possibli li problemi relatati mal-vjolenza jkomplu jseħħu fil-futur, Il-Parlament irid li jsiru arranġamenti minn qabel li jippermettu estensjoni tal-programm.

Proċedura: Kodeċiżjoni (I) Dibattitu: 5.09.06

20060901IPR10236 Rapport dwar il-programm Daphne


€ 154 miljun kontra t-tniġġis marittimu

Il-MPE laqgħu l-proposta tal-Kummissjoni għal pakkett finanzjarju ta' €154 miljun biex l-Aġenzija Ewropea għas-Sikurezza Marittima (EMSA) tkun tista' tieħu azzjoni kontra t-tniġġis ikkawżat mill-bastimenti.

L-EMSA, għandha tkun tista' tipprovdi l-Istati Membri b'bastimenti speċjali kontra t-tniġġis sabiex dawn ikunu jistgħu jirkupraw iż-żejt minn fuq il-baħar.

Barra minn hekk, l-EMSA għandha tiżviluppa sistema sabiex it-tniġġis jinstab malajr permezz ta' immaġni tas-satellita.

Dan il-pakkett finanzjarju għandu jkopri il-perjodu 2007-2013.

L-attivitajiet ta' l-Aġenzija, li uffiċjalment ser tibda l-ħidma tagħha fl-14 ta' Settembru, m'għandhomx iserrħu lill-Istati Membri tal-kosta mir-responsabilita' tagħhom li jkollhom għal-lest mekkaniżmi xierqa għal reazzjoni għat-tniġġis.

Fil-każ ta' inċident ta' tniġġis marittimu, l-Aġenzija għandha tgħin lill-Istati Membri affettwati, u l-operazzjoni ta' tindif għandha titmexxa taħt l-awtorita' ta' dawn l-Istati Membri.

Bastimenti kontra t-tniġġis

L-EMSA għandha tkun ta' assistenza għall-operazzjonijiet ta' l-Istati Membri billi tipprovdi fuq talba bastimenti kontra t-tniġġis taż-żejt u tipi oħra ta' tniġġis.

L-Aġenzija għandha tagħti attenzjoni partikolari lil dawk iż-żoni identifikati bħala l-aktar vulnerabbli mingħajr preġudizzju għal kwalunkwe żona oħra fil-bżonn.

Servizz ta' immaġni tas-satellita

L-Aġenzija għandu jkollha rwol ewlieni fl-iżvilupp ta' servizz ċentralizzat ta' immaġni bis-satellita għas-sorveljanza, is-sejbien bikri ta' tniġġis u l-identifikazzjoni tal-bastimenti responsabbli.

Dan is-servizz għandu jikkomplimenta l-attivitajiet ta' l-Istati Membri u tal-Kummissjoni kontra r-rimi illegali u t-tixrid ta' żejt aċċidentali.

Din is-sistema ġdida għandha ttejjeb id-disponibilita' tad-dejta u l-effikaċja tar-reazzjoni għat-tniġġis ikkaġunat minn bastimenti.

Tniġġis mhux biss miż-żejt

Ir-rapport adottat jgħid li d-direttiva għandha tkopri kull tip ta' tniġġis mill-bastimenti, mhux biss tniġġis miż-żejt.

Għalhekk, tniġġis ikkawżat minn sustanzi perikolużi u li jagħmlu l-ħsara wkoll għandhom jaqgħu taħt l-ambitu tad-direttiva.

Il-Membri adottaw ukoll emenda li tispjega li l-kelma 'żejt' tfisser "petrolju fi kwalunkwe forma inkluż iż-żejt mhux raffinat, iż-żejt kombustibbli, iż-żejt maħmuġ tal-magni tal-kombustjoni, iż-żejt użat u l-prodotti raffinati," kif stabbilit mill-Konvenzjoni Internazzjonali dwar l-Istat ta' Preparazzjoni, Reazzjoni u Koperazzjoni għat-Tniġġis miż-Żejt (OPCR) ta' l-1990.

Sustanzi perikolużi u li jagħmlu l-ħsara

Emenda oħra li ġiet adottata tispjega li sustanzi perikolużi u li jagħmlu l-ħsara huma dawk is-sustanzi apparti ż-żejt li, jekk jiġu introdotti fl-ambjent tal-baħar, x'aktarx li joħolqu perikli għas-saħħa tal-bniedem, jagħmlu ħsara lir-riżorsi ħajjin u lill-ħajja fil-baħar, jagħmlu ħsara lil faċilitajiet ta' ħdejn il-baħar jew ma jippermettux użi leġittimi oħra tal-baħar, hekk kif stabbilit fil-Protokoll dwar l-Istat ta' Preparazzjoni, Reazzjoni u Koperazzjoni għal Inċidenti ta' Tniġġis minn Sustanzi Perikolużi u li jagħmlu l-Ħsara tas-sena 2000.

Ir-rapport adottat kien imħejji minn Luis De Grandes Pascual (EPP-ED, ES) fi ħdan il-Kumitat għat-Trasport.

Matul id-dibattitu, ir- rapporteur ħabbar li ntlaħaq ftehim mal-Kunsill, għalhekk din il-proċedura legali għandha tagħlaq fl-ewwel qari tal-proċedura ta' kodeċiżjoni.

Proċedura: Kodeċiżjoni (I) Dibattitu: 4.09.06

20060901IPR10226 Rapport dwar it-tehid ta' azzjoni minn naħa ta' l-Aġenzija Ewropea għas-Sikurezza Marittima


L-infiq fuq l-interpretazzjoni - sejħa għal soluzzjoni prammatika

Kontroll baġitarju

Il-MPE adottaw rapport dwar l-infiq fuq l-interpretazzjoni magħmul mill-Parlament, il-Kummissjoni u l-Kunsill matul is-sena 2003.

Skond il-Membri: "il-multilingwiżmu hu wieħed mill-karatteristiċi ewlenin ta' l-UE, li jenfasizza d-diversita' kulturali u lingwistika u jiżgura trattament ugwali taċ-ċittadini", waqt li jiggarantixxi d-dritt li jikkomunikaw ma' l-istituzzjonijiet.

Huma stiednu lit-tliet istituzzjonijiet biex itejbu l-koperazzjoni sabiex ikunu iktar effiċjenti u jitnaqqsu l-ispejjeż.

Ir-rapport imħejji minn Alexander Stubb (EPP-ED, FI) fi ħdan il-Kumitat għall-Kontroll tal-Baġit huwa risposta għar-Rapport Speċjali tal-Qorti Ewropea ta' l-Awdituri dwar l-infiq magħmul mill-Parlament, il-Kummissjoni u l-Kunsill fuq l-interpretazzjoni matul is-sena 2003.

Il-Parlament jikkunsidra li l-multilingwiżmu huwa espressjoni tad-diversità kulturali ta' l-UE, li trid tiġi mħarsa.

Għalhekk, filwaqt li n-numru ta' lingwi uffiċjali jibqa' jiżdied, il-Membri talbu li jinstabu "soluzzjonijiet prammatiċi fix-xogħol preparatorju fi ħdan l-istituzzjonijiet sabiex il-multilingwiżmu jibqa' garantit għaliex dan jiżgura l-leġittimita' u d-diversita' ta' l-Unjoni Ewropea".

Ir-rapport ifakkar li l-ispiża totali tas-servizzi lingwistiċi kollha ta' l-istituzzjonijiet ta' l-UE, (it-traduzzjoni u l-interpretazzjoni f'daqqa), jirrappreżentaw biss 1% tal-baġit totali ta' l-UE.

Il-Membri nnutaw li skond il-kalkolu magħmul mill-Qorti ta' l-Awdituri, l-ispiża totali ta' interpretazzjoni fl-2003 kienet ta' €57,000,000 fil-Parlament Ewropew.

L-ispiża totali fil-Kummissjoni Ewropea, fil-Kunsill, fil-Kumitat Ekonomiku u Soċjali Ewropew, fil-Kumitat tar-Reġjuni, u f'xi aġenziji hija ta' €106,000,000.

Madankollu, il-MPE urew tħassib dwar il-fatt li fl-2003 madwar 16% ta' l-ispejjeż totali ta' interpretazzjoni fl-istituzzjonijiet kollha (€163 miljun) kienu spejjeż għal "servizzi pprovduti iżda mhux użati u għal arranġamenti ta' stand-by ".

Dan il-persentaġġ huwa ekwivalenti għal € 25.9 miljun.

Ir-rapport tal-Qorti ta' l-Awdituri jgħid ukoll li fil-każ tal-Parlament, fl-2003, intefqu €4 miljun fuq "servizzi ta' interpretazzjoni li saru disponibbli iżda ma ntużawx minħabba talbiet li saru tard jew tħassir".

Madankollu, il-Parlament enfasizza li l-ispejjeż huma imnaqqsa b'madwar in-nofs għaliex 70% ta' l-interpreti mhux użati jistgħu jkunu assenjati mill-ġdid.

Il-MPE huma ta' l-opinjoni li l-Parlament, il-Kunsill u l-Kummissjoni għandhom jagħmlu sforz biex inaqqsu "xogħol ta' stand-by impliċitu jew espliċitu", għaliex dawn l-arranġamenti jinvolvu €18 miljun li jintefqu fuq servizzi ta' interpretazzjoni pprovduti iżda mhux użati.

Madankollu, xorta għandu jkun hemm interpreti ta' riżerva disponibbli għal laqgħat ad hoc mitluba f'ħin qasir.

Il-Membri nnutaw ukoll li l-ispiża sħiħa għal ġurnata ta' interpretazzjoni fil-Parlament hija kważi 30% ogħla milli fil-Kunsill jew fil-Kummissjoni.

Waħda mir-raġunijiet għala l-ispiża ta' interpretazzjoni fil-Parlament hija ogħla hi li matul is-sessjonijiet ta' Strasburgu ma jkunux jistgħu jintużaw wisq interpreti lokali.

Għalhekk l-ispejjeż jiżdiedu bi 13%.

Il-Parlament ħeġġeġ lill-amministrazzjoni tiegħu biex iżżid l-għarfien tal-Membri dwar l-ispejjeż ta' interpretazzjoni.

Fl-istess ħin saqsa jekk din tagħmilx l-aħjar użu possibbli tal-profili tal-lingwa tal-MPE.

Il-Membri saħqu dwar il-fatt li dan m'għandux iwassal għal klassifikazzjoni tal-lingwi uffiċjali ta' l-UE.

Proċedura: Inizjattiva Vot: 5.09.06

20060901IPR10242 Rapport Speċjali tal-Qorti ta' l-Awdituri dwar l-ispiża ta' l-interpretazzjoni tal-Parlament Ewropew, tal-Kummissjoni u tal-Kunsill (adottat) Rapport Speċjali tal-Qorti ta' l-Awdituri dwar l-ispiża ta' l-interpretazzjoni tal-Parlament Ewropew, tal-Kummissjoni u tal-Kunsill